"În această zi, le mulţumim şi rezerviştilor voluntari, care s-au alăturat efortului comun de a consolida o rezervă militară naţională solidă, robustă şi profesionistă, pregătită pentru a participa, la nevoie, la apărarea ţării. Astăzi, când războiul s-a întors în Europa, România beneficiază de cele mai solide garanţii de securitate în cadrul NATO, iar parcursul şi integrarea noastră euroatlantică se datorează în bună măsură activităţii şi succeselor operaţionale ale rezerviştilor militari de astăzi", a precizat Iohannis, conform unui comunicat transmis de Administraţia Prezidenţială.
Preşedintele menţionează că profesionalismul şi devotamentul manifestate de către aceştia "rămân repere pentru tinerele generaţii" de militari. De asemenea, rezerviştii sunt "un exemplu de comportament şi de statură morală" pentru societatea civilă, iar experienţa acumulată le permite să îndrume şi să sprijine rezerviştii voluntari şi comunitatea în general.
"Într-o epocă marcată de schimbări profunde şi ameninţări diverse, acestea sunt calităţi esenţiale pentru adaptarea la un mediu de securitate într-o continuă transformare. Aţi purtat cu onoare şi cinste uniforma sub Drapelul Naţional şi aţi îndeplinit cu succes misiunile care v-au revenit, atât în ţară, cât şi în teatrele de operaţii din Afganistan, Irak, Mali şi Balcanii de Vest, contribuind la prestigiul de care se bucură Armata României în Uniunea Europeană, Alianţa Nord-Atlantică şi Organizaţia Naţiunilor Unite", a precizat Iohannis.